丁亥冬大雪
作者：于石
朝代：宋

paragraphs: 頑雲撥不開，陰風挾嚴威。
大雪止復作，細民已噓嚱。
人言豐年瑞，可樂胡反悲。
頻年豈無雪，雪少寒不知。
誰爲禦寒計，茅屋曝晴曦。
今年雪大作，始信貧無衣。
地爐燎濕薪，僵坐縮如龜。
年豐固可樂，一飽遠莫期。
但憂今日寒，未慮明年饑。
豈知紈絝子，重裘擁柔肌。
綉閣藹春風，金帳環蛾眉。
惟恨雪不多，低唱飲羔兒。
且盡一己歡，寧爲爾民思。
爾民毋自苦，會有年豐時。
雞豚燕同社，玉粒香浮炊。
一飽有餘樂，八珍亦奚爲。
寄語紈絝子，此意知不知。